Broj: 711-I-2155-P-502-22/23-05-24

Zagreb, 12. listopada 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo-Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI), **u predmetu obveznika Tone Butina, OIB:…………….., direktora trgovačkog društva RADIO SLUNJ d.o.o. za radijsku djelatnost do 12. studenoga 2022.** (u daljnjem tekstu: RADIO SLUNJ d.o.o.,na 27. sjednici održanoj 12. listopada 2023. godine, donosi sljedeću

**ODLUKU**

1. **Propustom da po pisanom pozivu Povjerenstva, u danom roku, koji je protekao 04. kolovoza 2022. godine, podnese pravilno i potpuno ispunjeni važeći obrazac imovinske kartice obveznika povodom stupanja na dužnost 25. prosinca 2021. godine, sa stanjem na dan 19. veljače 2022. godine, obveznik** **Tone Butina, direktor trgovačkog društva RADIO SLUNJ d.o.o., počinio je povredu** **članka 10. stavka 2. ZSSI-a.**
2. **Za povredu iz točke I. ove izreke, obvezniku Toni Butina izriče se sankcija u obliku opomene.**

Obrazloženje

Povjerenstvo je u postupku prethodne (administrativne) provjere za propust podnošenja imovinske kartice u propisanom roku za obveznika Tonu Butina, direktora trgovačkog društva RADIO SLUNJ d.o.o., utvrdilo da navedeni obveznik nije sukladno članku 10. stavku 2. ZSSI-a podnio imovinsku karticu.

Slijedom navedenog, Povjerenstvo je temeljem članka 14. stavka 2. ZSSI-a Zaključkom Broj: 711-I-1238-IK-681/22-02-22 od 13. srpnja 2022., pozvalo obveznika da u roku od 15 dana od dana primitka toga Zaključka ispuni obvezu podnošenja pravilno i potpuno ispunjenog važećeg obrasca imovinske kartice obveznika povodom stupanja na dužnost 25. prosinca 2021. godine, sa stanjem na dan 19. veljače 2022., sukladno uputi iz obrazloženja Zaključka.

Obveznik je citirani Zaključak zaprimio 20. srpnja 2022. godine te u roku koji je protekao 04. kolovoza 2022. godine nije podnio imovinsku karticu.

Nadalje, Povjerenstvo je 17. svibnja 2023. godine putem obavijesti broj 711-I-1020-P-502-22/23-02-24, obavijestilo imenovanog obveznika da je utvrđeno postojanje pretpostavki za pokretanje postupka vezano za moguću povredu odredbe članka 10. stavka 2. ZSSI-a kojom je propisano da su obveznici dužni podnijeti imovinsku karticu u roku od 30 dana od dana stupanja na dužnost. Naime, uvidom u Registar obveznika Povjerenstvo je utvrdilo da je obveznik Tone Butina 25. siječnja 2023. godine podnio imovinsku karticu povodom stupanja na dužnost, iz čega je vidljivo da je ista podnesena sa zakašnjenjem, a ne u roku sukladno nalogu iz citiranog Zaključka Povjerenstva.

Obveznik je citiranu obavijest Povjerenstva zaprimio 05. lipnja 2023. godine te se na istu očitovao podneskom zaprimljenim u Povjerenstvu dana 12. lipnja 2023. godine. U očitovanju obveznik navodi da je omaškom propustio dostaviti Povjerenstvu pravilno i potpuno ispunjen obrazac imovinske kartice prilikom stupanja na dužnost direktora trgovačkog društva RADIO SLUNJ d.o.o. s danom 25. prosinca 2021. godine. Nadalje također navodi da je njegova imovina na dan stupanja na dužnost direktora trgovačkog društva Radio Slunj dana 25. prosinca 2021. godine, bila u potpunosti istovjetna imovini za koju je podnio obrazac imovinske kartice godišnje obveze odnošenja za 2022. godinu.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od 8 dana niti duži od 15 dana od dana zaprimanja pisane obavijesti.

U ovom slučaju nesporno je da je imenovani obveznik stekao status obveznika dana 25. prosinca 2021. godine te je sukladno tome i nastala obveza podnošenja imovinske kartice sukladno odredbama ZSSI-a. Također, uvidom u Registar obveznika utvrđeno je da je dužnost obnašao do 12. studenog 2022. godine.

Međutim, kako imenovani obveznik nije u propisanom roku, ali niti u roku po pisanom pozivu Povjerenstva koji je protekao 04. kolovoza 2022. godine, podnio imovinsku karticu povodom stupanja na dužnost, nesporno je da je time povrijedio odredbu članka 10. stavka 2. ZSSI-a. Obveznik je imovinsku karticu povodom stupanja na dužnost podnio 25. siječnja 2023. godine, dakle sa zakašnjenjem, odnosno nakon proteka naprijed navedenog roka.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

U ovom konkretnom slučaju, Povjerenstvo je obvezniku izreklo sankciju u obliku opomene. Prilikom odmjeravanja vrste sankcije prije svega je Povjerenstvo obzir uzelo činjenicu da je obveznik, iako sa zakašnjenjem, ipak podnio imovinsku karticu povodom stupanja na dužnost te da je u očitovanju na citiranu obavijest Povjerenstva opravdao svoje postupanje. Nadalje, uzeto je u obzir i da obveznik već gotovo godinu dana ne obnaša dužnost povodom koje je bio u obvezi podnijeti imovinsku karticu te da je povodom prestanka obnašanja navedene dužnosti podnio imovinsku karticu. Stoga Povjerenstvo, temeljem svih naprijed navedenih okolnosti, smatra da je u ovom slučaju izricanje sankcije opomene svrsishodno te je donijelo odluku kako je navedeno u izreci.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Tone Butina, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana